I.	Všeobecné hodnotenie stavu plnenia medzinárodných zmlúv za rok 2007

Medzinárodné zmluvy sú  základnou a najviac rozšírenou právnou formou spolupráce medzi štátmi v oblasti politickej, bezpečnostnej, ekonomickej, obchodnej, technickej, sociálnej, kultúrnej, humanitárnej a právnej. V súčasnej dobe sú hlavným prameňom bilaterálnej ale aj multilaterálnej právnej úpravy vzťahov medzi štátmi a poskytujú právny základ pre všestrannú medzinárodnú spoluprácu. To všetko objektívne zvyšuje úlohu a význam medzinárodných zmlúv ako dôležitého prostriedku zabezpečenia nielen konkrétnych vzťahov medzi dvoma  alebo viacerými štátmi, ale veľké množstvo z nich upravuje celé oblasti medzinárodných vzťahov.

Tomuto trendu zodpovedá i záujem Slovenskej republiky o budovanie efektívnej a komplexnej zmluvnej základne. K 31. decembru 2007 bola Slovenská republika viazaná 2965 dvojstrannými zmluvami a 1210 mnohostrannými zmluvami. Väčšina z týchto zmluvných dokumentov bola uzavretá ešte pred vznikom  Slovenskej republiky, a na základe článku 153  Ústavy Slovenskej republiky a Vyhlásenia Národnej rady Slovenskej republiky z 3.12.1992 Slovenská republika do týchto zmlúv sukcedovala.

Slovenská republika od svojho vzniku dňa 1. januára 1993 aktívne budovala vlastnú zmluvnú základňu. Dôkazom toho je skutočnosť, že Slovenská republika už podpísala 1098 dvojstranných zmlúv, z toho v roku 2007 podpísala 43 dvojstranných zmlúv, a uzavrela 266 mnohostranných zmlúv, z toho 5 v roku 2007. Tieto medzinárodné zmluvy zodpovedajú zahraničnopolitickej orientácii Slovenskej republiky. 

V roku 2007 pokračoval proces modifikácie zmluvnej základne nadväzujúci na vstup Slovenska do Európskej únie a to takým spôsobom, aby bol čo v najväčšej miere dosiahnutý jej súlad s právom a zmluvnou základňou Európskej únie a Európskych spoločenstiev. Táto povinnosť SR ako člena EÚ vyplynula jednak z článku 307 Zmluvy o založení Európskych spoločenstiev, ako aj z článku 6 ods. 10 Zmluvy o pristúpení k EÚ. 

MZV SR sa po prístupovom období  sústredilo aj na plnenie záväzkov vyplývajúcich z prístupovej zmluvy v oblasti predbežných (prejudiciálnych) rozhodnutí Európskeho súdneho dvora. Rovnako nezastupiteľná bola účasť MZV SR pri uzavieraní medzinárodných zmlúv zmiešaného typu (ES – štáty – tretí štát), v oblasti medzinárodných zmlúv  pri ktorých Slovenská republika nie je zmluvnou stranou a Európske spoločenstvo ich uzatvára s tretími štátmi na základe delegovania právomoci a európskeho práva (Zmluvy o Európskych spoločenstvách), ako aj pri uzavieraní medzivládnych bilaterálnych zmlúv v oblasti kultúry a školstva, kde sa kompetentné rezorty Ministerstva kultúry SR a Ministerstva školstva SR nevedeli dohodnúť na prevzatí gestorstva.

 Dňa 13. decembra 2007 bola v Lisabone podpísaná Lisabonská zmluva, ktorou sa mení a dopĺňa Zmluva o Európskej únii a Zmluva o založení Európskeho spoločenstva (tzv. Lisabonská zmluva). V súčasnosti prebieha proces vnútroštátneho schvaľovania  aj v Slovenskej republike.

	V roku 2007 pokračoval proces revízie zmluvnej základne SR s cieľom modifikácie zmlúv tak, aby boli v súlade s európskym právom. Cieľom revízie zmluvnej základne s príslušným štátom je potvrdiť platnosť aktuálnych medzinárodných zmlúv a skončiť platnosť tých zmlúv, ktoré sa nevykonávajú, sú prekonané, resp. sú v rozpore s právom ES/EÚ.  
Slovenská republika ďalej plnila a rozširovala svoju viazanosť viacerými mnohostrannými dohovormi NATO.

V  roku 2007 bola opätovne venovaná prioritná pozornosť skvalitneniu zmluvnej základne, najmä s ohľadom na vytvorenie najvýhodnejších podmienok pre medzinárodnú spoluprácu. Pokračoval proces revízie zmluvnej základne po sukcesii SR do zmlúv bývalej ČSFR a v prípadoch súhlasu druhej zmluvnej strany bola revízia ukončená dohodou. Uvedený proces bol realizovaný v súlade so záväzkami SR, vyplývajúcimi z členstva v Európskej únii.

II. Stav plnenia medzinárodných zmlúv podľa jednotlivých gestorov

A. Ministerstvá

A.1. 	Ministerstvo dopravy, pôšt a telekomunikácií SR

Ministerstvo dopravy, pôšt a telekomunikácií Slovenskej republiky je gestorom medzinárodných zmlúv v oblasti dopravy, pôšt, telekomunikácií, rádiokomunikácií, výstavby, opravy a údržby ciest I. triedy, ako aj hraničných úsekov ciest a mostov. V roku 2007 ministerstvo  nezaznamenalo závažnejšie porušovanie dohôd, ktoré by bolo potrebné riešiť diplomatickou cestou. S viacerými štátmi boli dohody prehodnocované z hľadiska ich aktuálnosti  (v rámci revízií uskutočňovaných MZV SR) a kompatibility so schengenským acquis (v spolupráci s MV SR).

V roku 2007 boli podpísané tieto medzinárodné zmluvy:
- Dohoda medzi vládou Slovenskej republiky a vládou Maďarskej republiky   o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici ( Bratislava 18. júna 2007)                             
-  Dohoda medzi Ministerstvom dopravy, pôšt a telekomunikácií Slovenskej republiky a ministrom dopravy Poľskej republiky o zmene Dohody medzi Ministerstvom dopravy, pôšt a telekomunikácií Slovenskej republiky a Ministerstvom dopravy a morského hospodárstva Poľskej republiky o určení miesta spojenia plánovanej diaľnice D 18 na slovenskej strane a plánovanej smerovo rozdelenej komunikácie na poľskej strane na slovensko-poľskej štátnej hranici medzi obcami Skalité a Zwardoň a o ich priebehu 
v pohraničnej oblasti“ podpísanej v Bratislave dňa 29. novembra 1995, zmenenej Dohodou medzi ministrom dopravy, pôšt a telekomunikácií Slovenskej republiky a ministrom dopravy a morského hospodárstva Poľskej republiky podpísanou v Bielsko-Bialej dňa 19. júla 2001 (Varšava 16. februára 2007)
- Dohoda medzi vládou Slovenskej republiky a Kabinetom ministrov Ukrajiny 
o medzinárodnej kombinovanej doprave ( Kyjev 26. februára 2007)
-  Dohoda medzi Ministerstvom dopravy, pôšt a telekomunikácií Slovenskej republiky a Spolkovým ministerstvom dopravy, inovácií a technológií Rakúskej republiky o výstavbe železničného prepojenia Bratislava – Viedeň ( Bratislava 11. júla 2007 )
-   Dohoda medzi vládou Slovenskej republiky a Kabinetom ministrov Ukrajiny o výstavbe  nového cestného hraničného priechodu Čierna – Solomonovo (Bratislava 11. októbra 2007)
- Dohoda medzi vládou Slovenskej republiky a vládou Maďarskej republiky o výstavbe cestného mosta nad riekou Ipeľ na spoločnej štátnej hranici medzi obcami Peťov a Szécsény a nadväzujúcich ciest ( Štúrovo 16. novembra 2007)
- Dohoda medzi vládou Slovenskej republiky a vládou Maďarskej republiky o výstavbe cestného mosta nad riekou Ipeľ na spoločnej štátnej hranici medzi obcami Rároš a Ráróspuszta a nadväzujúcich ciest (Štúrovo 16. novembra 2007)
- Dohoda o leteckej doprave medzi členskými štátmi EÚ a Európskym spoločenstvom na jednej strane a Spojenými štátmi americkými na strane druhej (Washington 30. apríla 2007) 
- Dohoda vo forme výmeny listov o dohodnutých zásadách modernizácie existujúceho systému využívania transsibírskych trás medzi Európskym spoločenstvom a jeho členskými štátmi na jednej strane a Ruskou federáciou na strane druhej ( Brusel 10. mája 2007)
- SR pristúpila k Protokolu k Dohovoru o prepravnej zmluve v medzinárodnej cestnej nákladnej doprave. 
      
Cestná doprava

V  kalendárnom roku 2008 sa budú pripravovať dohody o medzinárodnej cestnej osobnej a nákladnej doprave so Srbskom, Čiernou Horou, Tureckom, Gruzínskom, Azerbajdžanom, Arménskom,  Kirgizskom a   Marokom s predpokladom ich postupného uzatvárania do roku 2010. Prioritnými budú štáty s ktorými je doprava intenzívnejšia. V tomto roku sa budú viesť  rokovania s Maďarskom  o uzavretí dohody o prepojení štvorpruhovej rýchlostnej cesty R3 s rýchlostným obchvatom Budapešti v jeho východnej časti. Maďarská strana deklarovala možnosť zmeny trasy rýchlostnej cesty do osi Ostrihom – Budapešť s pripojením na diaľnicu M1 v západnej časti Budapešti z dôvodov dopravných aj environmentálnych. 
Vzhľadom na rozšírenie schengenského priestoru a s tým súvisiace pripravované zrušenie niektorých dohôd o hraničnom vybavovaní, ktoré upravujú aj pohyb vozidiel po pozemných komunikáciách (v gescii MV SR), bude ministerstvo iniciovať rokovania s ministerstvami dopravy susedných štátov, aby sa stanovili pravidlá pre jednotlivé úseky hraničných ciest.
Pri plnení dohôd v oblasti medzinárodnej cestnej dopravy sa nevyskytli žiadne vážnejšie problémy. Problém porušovania dohôd o medzinárodnej cestnej doprave, ktorý vznikol v súvislosti s nadobudnutím účinnosti zákona č. 223/2006 Z. z. o spotrebnej dani z minerálneho oleja, sa v roku 2007 podarilo vyriešiť spoločne s Ministerstvom financií Slovenskej republiky.

Letecká doprava

	V roku 2007 Ministerstvo dopravy, pôšt a telekomunikácií Slovenskej republiky  prehodnotilo zmluvy o leteckých dopravných službách,  ktoré majú priamy vplyv na súčasné, resp. perspektívne poskytovanie leteckých dopravných služieb a tiež zmluvy, u ktorých je potrebné zosúladiť ustanovenia s príslušnými ustanoveniami vzorových štandardných bilaterálnych zmlúv v zmysle nariadenia č. 847/2004. 
V roku 2008 bude viesť ministerstvo rokovania hlavne na základe iniciatívy slovenských dopravcov (reálne problémy s vykonávaním služieb), ďalej rokovania s cieľom zosúladenia zmlúv podľa vzorových štandardov  Spoločenstva a v rámci práce vo zvláštnom výbore EK pre leteckú dopravu (podľa jeho programu). 
Dôraz sa kladie najmä na štáty:
     -     Ukrajina, Ruská federácia, USA a Kanada – pokračovanie v bilaterálnych rokovaniach 
-	Singapur, Bangladéš a Katar -  pokračovanie v príprave dohôd 
-	Bielorusko, Čína a Japonsko – iniciujú sa rokovania o príprave dohôd
-  Kórejská ľudovodemokratická republika - opätovne doručená žiadosť KĽDR o prerokovanie a uzavretie dohody o leteckých dopravných službách.

V roku 2007 sa vyskytli problémy pri vykonávaní dohôd o leteckej doprave s týmito štátmi:
	
1.	Ruská federácia
Platná dohoda o leteckých dopravných službách medzi SR a Ruskou federáciou je v praxi nefunkčná. Sporné sú najmä ustanovenia týkajúce sa vlastníctva leteckej spoločnosti, nakoľko SR uplatňuje liberálnejšiu politiku EÚ a táto je pre ruskú stranu neprijateľná. Napriek enormnému úsiliu ministerstva odmieta RF rokovať o úpravách textu dohody alebo o dočasnej výnimke pre slovenského dopravcu, a to aj napriek tomu, že ruský dopravca nemá záujem poskytovať leteckú dopravnú službu. V dôsledku tejto patovej situácie nie je možné obnoviť lety medzi Bratislavou a Moskvou. Ministerstvo požiadalo o súčinnosť MZV SR s tým, aby diplomatickou nótou oslovilo ruskú stranu v tejto záležitosti. (Podobné problémy majú aj iné členské štáty EÚ, napr. Rakúsko a Holandsko, ktorým sa nepodarilo do dohôd o leteckých dopravných službách s Ruskou federáciou presadiť ani jednu zo štandardných klauzúl EÚ. Napriek tomu napr. KLM vykonáva lety medzi Holandskom a RF).
2.	Ukrajina
Povolenie ukrajinskej strany pre určeného slovenského dopravcu podmieňuje ukrajinská strana dohodou o technických a obchodných záležitostiach medzi určenými dopravcami oboch strán. Napriek snahe slovenského dopravcu táto dohoda zatiaľ nie je uzavretá. V dôsledku toho neboli obnovené priame lety medzi Bratislavou a Kyjevom.
      V roku 2008 sa začnú rokovania o komplexnej dohode o leteckých dopravných službách medzi ES a jeho členskými štátmi a Ukrajinou. Je predpoklad, že ukrajinská strana bude počas týchto rokovaní ústretovejšie riešiť aj bilaterálne otázky s jednotlivými členskými štátmi.
3.   Turecko
Turecko v roku 2007 bezdôvodne  predlžovalo vydanie prevádzkového povolenia pre slovenského dopravcu. Po intervencii sekcie civilného letectva ministerstva a po odoslaní diplomatickej nóty prostredníctvom MZV SR tureckej strane bolo povolenie v januári 2008 vydané a slovenský letecký dopravca v blízkej budúcnosti otvorí leteckú linku z Bratislavy do Istanbulu.

Vodná doprava
V oblasti vodnej dopravy sa pri plnení medzinárodných dohôd v roku 2007 nevyskytli žiadne problémy. V rámci revízie zmluvnej základne sa rokuje s Maďarskou republikou o platnosti Zmluvy o obchode a plavbe medzi Československou socialistickou republikou a Maďarskou ľudovou republikou z roku 1963, ktorej spolugestorom je ministerstvo hospodárstva. 
	
Železničná doprava
V súvislosti so vstupom Slovenskej republiky do schengenského priestoru ministerstvo iniciovalo zmenu  medzivládnej dohody o železničnej doprave s Ukrajinou z roku 1995. Zmena zároveň zohľadňuje rozdelenie unitárnych železníc v rámci transformácie železníc a liberalizáciu slovenského dopravného trhu. 
Z bilaterálnych dohôd nebola doteraz s Maďarskou republikou uzavretá nová dohoda o železničnej doprave cez štátne hranice, ktorá by vyhovovala súčasným podmienkam. Rokovania o uzavretí dohody boli začaté v máji 2000. Do dnešného dňa neboli vyriešené problémy týkajúce sa niektorých ustanovení predmetnej dohody. 

Oblasť pôšt a telekomunikácií
Všetky dvojstranné a mnohostranné zmluvy sa plnia priebežne a bez problémov.

Oblasť telekomunikácií
V roku 2007 predložilo Ministerstvo dopravy, pôšt a telekomunikácií Slovenskej republiky vláde na schválenie:
- Záverečné dokumenty ITU Konferencie vládnych splnomocnencov (PP´06) upravujúce Ústavu ITU a Dohovor ITU  
- Záverečné dokumenty Regionálnej rádiokomunikačnej konferencie ITU (RRC-06) a krátkej regionálnej konferencie ITU na revíziu Dohody ST61 (RRC-06-Rev.ST61). Vláda uvedené dokumenty schválila uznesením č. 87 z 1. januára 2007. Tieto Záverečné dokumenty boli implementované do Národnej tabuľky frekvenčného spektra, ktorú tiež schválila vláda SR.
- Zmeny Dohovoru o Medzinárodnej organizácii mobilných satelitných komunikácií (IMSO) vláda schválila uznesením č. 581 zo 4. júla 2007. Umožňujú IMSO rozšíriť funkciu dohľadu na možných budúcich poskytovateľov mobilných satelitných telekomunikačných služieb pre GMDSS a umožňujú vykonávať novú funkciu koordinátora systému LRIT, a to na predbežnej báze od 7. marca 2007. 
	Očakáva sa, že 20. riadne Zhromaždenie zmluvných strán IMSO, ktoré sa bude konať v roku 2008, prijme ďalšie zmeny Dohovoru o IMSO. 

Oblasť pôšt
	Vykonávanie medzinárodného poštového styku v súlade s Aktmi Svetovej poštovej únie (Svetový poštový dohovor a Dohoda o poštových platobných službách)  schválených na 23. Svetovom poštovom kongrese v Bukurešti (podpísané dňa 5. 10. 2004) zabezpečuje poverený operátor (čl. 2 Svetového poštového dohovoru a čl. 1.3 Dohody o poštových platobných službách) – Slovenská pošta, a. s. od 1. januára 2006. 
	V roku 2007 sa odbor pošty zapojil najmä do činností dvoch skupín Správnej rady: skupiny pre štruktúru a zloženie, ktorá sa zaoberá reformou Svetovej poštovej únie (návrhy na zmenu Ústavy Svetovej poštovej únie a Generálneho poriadku Svetovej poštovej únie) a skupiny pre Akty Svetovej poštovej únie, ktorá rieši nahradenie v súčasnosti už v mnohých členských krajinách SPÚ neaktuálneho pojmu „poštová správa“. Výsledkom pracovných rokovaní týchto skupín sú návrhy na zmeny Aktov Svetovej poštovej únie, ktoré budú schvaľované na 24. Svetovom poštovom kongrese v roku 2008.

A.2. 	Ministerstvo financií SR

Ministerstvo financií je gestorom zmlúv o zamedzení dvojitého zdanenia a dohôd o podpore a vzájomnej ochrane investícií, ktoré majú z hľadiska vnútroštátnych právnych predpisov charakter medzinárodných zmlúv tzv. prezidentskej povahy. Ďalším okruhom zmlúv, na ktorých príprave sa podieľa Colné riaditeľstvo SR, sú zmluvy z oblasti colníctva. V gescii Ministerstva financií sú aj niektoré ďalšie zmluvy  finančného charakteru, napríklad zmluvy o riešení pohľadávok, platobné zmluvy. 

Daňová oblasť

V daňovej oblasti bola v roku 2007 uzavretá Zmluva medzi Slovenskou republikou a Kazašskou republikou o  zamedzení dvojitého zdanenia a zabránení daňovému úniku v odbore daní z príjmov a z majetku (Astana, 21. marca 2007) a vykonala sa analýza návrhov zmlúv ( resp. existujúcich zastaralých zmlúv) s Barbadosom,  Etiópiou, Holandskom, Líbyou, Katarom, Kirgizskom, Malajziou, Nemeckom a Saudskou Arábiou.

	Z hľadiska geografickej a vecnej priority na uzatváranie zmlúv v roku 2008 sa ministerstvo zameriava na :
Barbados – vecná priorita; aktívnou účasťou na projekte OECD a spolupracujúcich     jurisdikcií ohľadom výmeny daňových informácií s cieľom zamedziť daňovým únikom ako aj rôznym nezákonným finančným operáciám sa SR zaviazala uzatvárať zmluvy s bývalými „daňovými rajmi“ 
Holandsko – vecná priorita; renegociovať zastaralú zmluvu s členským štátom EÚ
Líbyu 	– geografická priorita; pokrytie severnej Afriky
Kirgizsko – vecná priorita; podpora proliferácie investičných a spoločných slovensko-kirgizských podnikateľských aktivít
Malajzia – geografická priorita; pokrytie juhovýchodnej Ázie
Nemecko – rokovanie písomnou procedúrou; obe strany navrhujú dodatočné zmeny v texte návrhu zmluvy.

Počas vykonávania zmlúv o zamedzení dvojitého zdanenia sa nevyskytlo žiadne závažné porušenie zmlúv zmluvnými partnermi, ktoré by si vyžadovali prijatie systémových opatrení zo strany orgánov vlády SR. 

Colná oblasť 

V roku 2007 boli podpísané tieto dvojstranné dohody v colnej oblasti:
- Dohoda medzi vládou SR a vládou Moldavskej republiky o spolupráci a vzájomnej pomoci v colných otázkach (Bratislava, 22. 3. 2007) 
- Dohoda o spolupráci medzi Colným riaditeľstvom SR a  Generálnym riaditeľstvom ciel ČR pri predchádzaní a odhaľovaní porušovania colných a daňových predpisov ( Praha, 12. 4. 2007 )
- Dohoda medzi vládou SR a vládou Macedónskej republiky o spolupráci a vzájomnej pomoci v colných otázkach ( Skopje,  16. 7. 2007 )
- Protokol k  Zmluve medzi Slovenskou republikou a Českou republikou o spolupráci a vzájomnej pomoci v oblasti colníctva  (  Praha, 12. 4. 2007)

Prioritou colnej správy v oblasti bilaterálnych dohôd zostáva región Balkánu a krajiny bývalého Sovietskeho zväzu. V roku 2008 ministerstvo plánuje osloviť Gruzínsku republiku a Arménsku republiku s návrhom na uzavretie dohody o spolupráci a vzájomnej pomoci v colných otázkach. Ďalej sa uvažuje o možnosti návrhu na začatie rokovaní            s Vietnamom, pretože s touto krajinou nie je uzatvorená dohoda na úrovni Európskeho spoločenstva. Taktiež je záujem prehĺbiť spoluprácu s colnými správami susedných krajín prostredníctvom tzv. „Protokolov o spolupráci“, ktoré  budú reagovať na špecifické požiadavky colnej správy.
V roku 2007 colná správa nezaznamenala žiadne porušenie povinnosti zmluvných partnerov v súvislosti s vykonávaním bilaterálnych dohôd o spolupráci a vzájomnej pomoci v colných otázkach.    

Investičná oblasť

V roku 2007 boli v investičnej oblasti podpísané tieto dvojstranné dohody: 
 - Zmluva medzi Slovenskou republikou a Ukrajinou o podpore a vzájomnej ochrane investícií (  Kyjev,  26. februára 2007)
- Zmluva medzi vládou Slovenskej republiky a vládou Malajzie o podpore a vzájomnej ochrane investícií ( Kuala Lumpur, 12. júla 2007 )
-  Zmluva medzi Slovenskou republikou a Marockým kráľovstvom  o podpore a vzájomnej ochrane investícií (Rabat; 14. júna 2007 )
- Zmluva medzi vládou Slovenskej republiky a vládou Kazašskej republiky o podpore a vzájomnej ochrane investícií (Bratislava, 21. novembra )
- Zmluva medzi Slovenskou republikou a Spojenými štátmi mexickými  o podpore a vzájomnej ochrane investícií ( Mexico City, 26. októbra 2007 )
 
Z hľadiska geografickej a vecnej priority na uzatváranie zmlúv v roku 2008 sa ministerstvo v investičnej oblasti zameriava na:
Etiópiu - toto teritórium patrí medzi prioritné vzhľadom na veľký objem investícií
Libanon, Panama - uzavretie zmluvy v najbližšom čase je potrebné vzhľadom na objem investovaného kapitálu
Arménsko, Albánsko, BaH, Irán, Gruzínsko, Tadžikistan, JAR - tieto teritóriá patria medzi geografické priority.
	
Ministerstvo registruje dva prebiehajúce spory z údajných porušení zmlúv o podpore a vzájomnej ochrane investícií (arbitrážne konania):
Prípad „Oostergetel“
Údajné porušenie Dohody medzi Českou a Slovenskou Federatívnou Republikou a Holandským kráľovstvom o podpore a vzájomnej ochrane investícií z 29. apríla 1991. 
Prípad Branimir Mensik (Branimir Mensik v. Slovak Republic ICSID Case No. ARB/06/9)
Údajné porušenie Dohody medzi Českou a Slovenskou Federatívnou Republikou a Švajčiarskou konfederáciou o podpore a vzájomnej ochrane investícií z  5. októbra 1990.

A.3. 	Ministerstvo hospodárstva SR

Ministerstvo hospodárstva SR je gestorom medzinárodných hospodárskych zmlúv všeobecnej povahy, obchodných zmlúv, zmlúv o výrobnej kooperácii a špecializácii, úverových zmlúv spojených s dodaním tovaru, poskytovaním služieb alebo výkonom práce, zmlúv týkajúcich sa cestovného ruchu, zmlúv o poskytovaní služieb v podobe inej slovenskej pomoci pri technickom a vedeckom rozvoji druhej krajiny.

Zoznam uzavretých dvojstranných zmlúv a mnohostranných zmlúv za rok 2007:

 Medzivládne dohody

1. Dohoda  o  hospodárskej spolupráci  medzi  vládou  Slovenskej republiky a  vládou Tureckej republiky 
( Ankara, 16. 3. 2007 ) 
2. Dohoda medzi vládou Slovenskej republiky a vládou Kazašskej republiky o hospodárskej a vedecko-technickej spolupráci (  Bratislava, 11. 6. 2007 )
3. Dohoda medzi vládou Slovenskej republiky a Švajčiarskou federálnou radou o implementácii Programu švajčiarsko-slovenskej spolupráce na zníženie hospodárskych a sociálnych rozdielov v rámci rozšírenej Európskej Únie ( Bern, 20. 12. 2007 )- pripravoval Úrad vlády SR, MH SR na príprave participovalo. 

Medzirezortné dohody, memorandá o spolupráci

1. Memorandum o spolupráci s partnerským Ministerstvom hospodárstva Rumunskej republiky (1. 2. 2007 )
2. Dohoda medzi Ministerstvom dopravy, pôšt a telekomunikácií SR a Ministerstvom dopravy Poľskej republiky týkajúca sa výstavby diaľnice D3 Žilina – Skalité a rýchlostnej komunikácie S-69 Bielsko-Biala – Žywiec – Zwardoň. (Varšava, 16. 2. 2007) 
- zmluvné strany sa zaviazali dokončiť  úsek Čadca – Žywiec do konca roku 2011 a úsek Žilina - Čadca do konca roku 2014 
3. Memorandum o porozumení medzi štátom Texas, Spojené štáty americké a Slovenskou republikou ( Dallas, 2. 4. 2007 ) 
4.  Dohoda medzi Ministerstvom hospodárstva Slovenskej republiky a Ministerstvom športu a cestovného ruchu Bieloruskej republiky  o  spolupráci  v  oblasti  cestovného ruchu   (Bratislava, 11. 6. 2007 )
5. Memorandum medzi Ministerstvom hospodárstva SR a Ministerstvom zahraničných vecí Indonézskej republiky o vytvorení zmiešanej komisie pre hospodársku spoluprácu (Jakarta, 11. 6. 2007 )
6. Memorandum o spolupráci s partnerským ministerstvom hospodárstva a energetiky Bulharskej republiky (21.11.2007)
7. Memorandum o spolupráci s partnerským ministerstvom hospodárstva Slovinskej republiky ( 11. 12. 2007)

V súlade so zahraničnopolitickými prioritami Slovenskej republiky a Proexportnou politikou SR na roky 2007-2013 sa Ministerstvo hospodárstva SR v roku 2007 geograficky zameriavalo osobitne na:

Krajiny s vysokým potenciálom rastu exportu
- krajiny SNŠ, kde sa  v roku 2007 podarilo ukončiť rokovania a podpísať bilaterálne zmluvy o hospodárskej spolupráci, resp. o spolupráci v oblasti cestovného ruchu s Kazašskou  republikou a Bieloruskou republikou 
- krajiny juhovýchodnej Ázie - s Indonézskou republikou bola uzatvorená medzirezortná dohoda, podporujúca hospodársku spoluprácu.

Krajiny s perspektívnym rastovým potenciálom vývozu
- krajiny severnej Afriky a Blízkeho východu, kde sa pripravované bilaterálne dohody o hospodárskej spolupráci zameriavali na významných obchodných partnerov SR.

Nové členské krajiny EÚ resp. perspektívni členovia  EÚ
-  Rumunsko, Bulharsko - ministerstvo podporilo hospodárske kontakty s danými krajinami uzatvorením medzirezortných dohôd o hospodárskej spolupráci
- hospodárska spolupráca s Tureckom ako potenciálnym členom EÚ a jedným z najvýznamnejších obchodných partnerov v Ázii  bola v roku 2007 posilnená medzivládnou dohodou.

Ministerstvo hospodárstva SR poukazuje aj na porušenie zmlúv zmluvnými partnermi:

Ukrajina - prípad KŤUK

V r.1983 bola podpísaná Mnohostranná dohoda o organizácii spolupráce pri výstavbe Krivorožského ťažobno-opravárenského kombinátu okysličených rúd na vtedajšom území ZSSR v Dolinskej (KŤUK). Plnenie podľa medzinárodných zmlúv tykajúcich sa výstavby KŤUK bolo prerušené v roku 1992, kedy bola stavba KŤUK zastavená účastníkmi výstavby a následne zakonzervovaná. Od tej doby sa SR snaží na vládnej úrovni vysporiadať svoje pohľadávky vo vzťahu k Ukrajine. Problémom zostáva aj doriešenie problému o rozdelení pohľadávky medzi SR a ČR (pohľadávka predstavuje sumu 109,3 milióna Sk). 
Slovenská strana očakáva návrh zo strany Ukrajiny. Na Ministerstve hospodárstva bola v marci 2007 vytvorená pracovná skupina na riešenie problematiky KŤUK, zložená zo zástupcov MH SR, FNM SR, MF SR, relevantnej advokátskej kancelárie a autora slovenskej časti pôvodného projektu.

Holandsko - prípad Eureko-Achmea

 V roku 2007 holandská  strana opakovane na rôznych úrovniach prezentovala výhrady k novele zákona o zdravotných poisťovniach v SR, ktorá ohrozila investíciu holandskej spoločnosti  Eureko-Achmea v zdravotnej  poisťovni Union a.s. Podľa holandskej strany novela zákona bráni voľnému pohybu kapitálu a ohrozuje tak hospodársku súťaž a podnikateľské prostredie. Zároveň porušuje Dohodu o podpore a vzájomnej ochrane investícií medzi SR a Holandským kráľovstvom. 
Predmetná dohoda je v gescii Ministerstva financií SR, ktoré je o probléme informované a malo by poskytnúť vysvetlenie k riešeniu otázky. Veľvyslanectvo Slovenskej republiky v Haagu informovalo holandských partnerov o tom, že slovenská strana je pripravená na rokovanie expertov a hľadanie pragmatického riešenia.

 Švajčiarsko -  prípad ATEL

V roku 1997 uzavretá zmluva medzi Atel a Slovenskou energetickou a prenosovou sústavou SEPS (predtým Slovenské elektrárne a.s.), ktorá je časťou trojstranného obchodu, pozostávajúceho zo zmluvy o obstarávaní medzi Atelom a poľskou PSE v Poľsku, tranzitom cez Slovensko a dodávkou energie pre maďarskú MVM. EK nesúhlasí s prednostným prístupom jednotlivých užívateľov sústavy, ktorí získavajú na základe tejto zmluvy najmä na prepojeniach medzi Poľskom a Slovenskom a medzi  Maďarskom a Slovenskom. Rovnako požaduje od SR úpravu právneho systému SR, ktorý by mal zrušiť uprednostňovanie starých dlhodobých zmlúv. Ak by sa zmluva o tranzite z právnych alebo hospodárskych dôvodov už nemala plniť (materiálne vyvlastnenie), uplatnil by si Atel nároky na odškodnenie. 
     SEPS dala v súčasnosti vypracovať právny posudok investičnej zmluvy. Ďalší postup si vyžaduje súčinnosť s dotknutými prevádzkovateľmi prenosových sústav aj na poľskej a maďarskej strane. SR očakáva od EK poskytnutie dostatočného časového priestoru pre hľadanie všeobecne akceptovateľného riešenia.

Priority (geografické a vecné) na uzatváranie zmlúv v  kalendárnom roku 2008:

- krajiny Európskej únie - krajiny EÚ sú prirodzeným prioritným regiónom pre rozvoj hospodárskej spolupráce
 - Rusko a krajiny SNŠ - tieto krajiny predstavujú veľký potenciál pre rast vzájomnej obchodnej výmeny
- región západného Balkánu - vzhľadom na vysoký  potenciál rastu exportu  patrí  k   prioritným  oblastiam   hospodárskej  spolupráce.  V    teritóriách    Balkánu SR  nedosahovala  doteraz žiadúce exportné  výsledky z  dôvodu nestability a  rizík  podnikania. Prostredníctvom  rozvoja  bilaterálnej obchodno-ekonomickej spolupráce      formou dvojstranných  zmlúv  bude  ministerstvo  v  roku 2008  pokračovať v úsilí  podporiť stabilizáciu  a  ekonomický rozvoj  regiónu
- krajiny strednej Ameriky - v dlhodobom časovom horizonte sa javí perspektívna spolupráca s Kubánskou republikou, najmä vzhľadom na tradičné obchodné vzťahy z minulosti a na aktuálne požiadavky kubánskej strany na spoluprácu v energetike, gumárenskom, sklárskom priemysle a ďalších oblastiach
- krajiny Latinskej Ameriky - tieto krajiny zostávajú prioritnými teritóriami s veľkým absorpčným potenciálom  v oblasti slovenského exportu
- krajiny Afriky - patria k perspektívnym teritóriám s dosiaľ málo využitými možnosťami vzájomnej hospodárskej spolupráce, najmä v energetickom priemysle (zdroje ropy), v aktívnom i pasívnom zahraničnom cestovnom ruchu, v oblasti špeciálnej techniky, budovania infraštruktúry a pod. 
- krajiny Blízkeho východu - daný región je pre SR významným z hľadiska perspektívnych možností rozvoja hospodárskej spolupráce v energetickom sektore, v informačných technológiách, v oblasti špeciálnej techniky, aktívneho i pasívneho cestovného ruchu
- tretie trhy prostredníctvom spoločnej obchodnej politiky EÚ - preferenčný prístup na trhy tretích krajín mimo EÚ bude ministerstvo presadzovať prostredníctvom spoločnej obchodnej politiky EÚ.

V roku 2008 budú tiež pripravované stabilizačné a asociačné dohody EÚ s krajinami západného Balkánu.

A.4. 	Ministerstvo kultúry SR

Ministerstvo kultúry SR je ústredným orgánom štátnej správy Slovenskej republiky pre umenie, štátny jazyk a písomníctvo, krajinu a pamiatky, pre miestnu a osobitnú kultúru vrátane cirkví, náboženských spoločností a menšinových kultúr, pre verejné informácie, na vykonávanie autorského zákona a príbuzných práv ako aj pre výrobu a obchod v oblasti kultúry, a preto je kompetentné uzavierať medzinárodné zmluvy vo vyššie uvedených oblastiach.

V roku 2007 boli podpísané nasledovné dohody, resp. programy spolupráce:

- Program spolupráce medzi Ministerstvom kultúry Slovenskej republiky a Ministerstvom kultúry  Egyptskej arabskej republiky v oblasti kultúry na roky 2007-2009 (Bratislava, 3. júla 2007)
- Program spolupráce medzi Ministerstvom kultúry Slovenskej republiky a Ministerstvom  kultúry Chorvátskej republiky na roky 2007-2010 ( Dubrovník, 10.júla 2007)
- Memorandum o porozumení v oblasti kultúrnej spolupráce medzi Ministerstvom kultúry Slovenskej republiky a Ministerstvom kultúry Kazašskej republiky ( Bratislava,21. novembra 2007)
- Program spolupráce medzi Slovenskou republikou a Portugalskou republikou v oblasti jazyka a kultúry, vzdelávania, vedy, techniky a vysokého školstva, spoločenskej komunikácie, mládeže a športu na roky 2007 – 2012 ( Lisabon, 26. júna 2007)
- predĺžená platnosť programu spolupráce s Čínskou ľudovou republikou do 31. 12. 2007.

V roku 2008 sa predpokladá podpis týchto zmluvných dokumentov:

- Program spolupráce s Čínskou ľudovou republikou  a  Program spolupráce s Indickou    republikou  
- Medzivládna dohoda v oblasti kultúry a školstva s  Irakom
- Protokol zo zasadnutia zmiešanej slovensko-rakúskej komisie. 
Priority Ministerstva kultúry SR v oblasti bilaterálnych stykov vychádzajú zo zahranično-politických priorít Slovenskej republiky. Ministerstvo kultúry SR má uzatvorené zmluvné dokumenty s väčšinou členských štátov EÚ s výnimkou Švédska, Cypru a pobaltských štátov. V krátkodobom horizonte bude ministerstvo iniciovať uzavretie zmluvných dokumentov s  uvedenými štátmi, ale aj so štátmi, s ktorými boli zmluvné vzťahy uzavreté ešte pred rokom 1989 (napr. Grécko). 
Ministerstvo kultúry SR zároveň v roku 2008 pripravuje uzatvorenie nových vykonávacích protokolov s významnými ázijskými partnermi Čínou a Indiou, ktorí sa dlhodobo snažia o intenzívnu spoluprácu v oblasti kultúry.
Ministerstvo kultúry SR nezaznamenalo v roku 2007 nijaké závažné porušenie platných zmlúv a dohôd. 

A.5. 	Ministerstvo obrany SR

Ministerstvo obrany je gestorom uzavierania medzinárodných zmlúv v oblasti vojenskej spolupráce a v oblasti medzinárodného vojnového práva. V období od 1. januára 2007 do 31. decembra 2007 uzatvorilo dve dohody na vládnej úrovni a 28 rezortných dohôd. 

Medzinárodné zmluvy uzatvárané v pôsobnosti Ministerstva obrany Slovenskej republiky v roku 2007 boli zamerané na:
- zabezpečenie spolupráce ozbrojených síl členských štátov Organizácie Severoatlantickej zmluvy, programu Partnerstva za mier a Európskej únie  v súvislosti so zvyšovaním bojových spôsobilostí v rámci spoločných vojenských cvičení a výcvikov, ako aj v súvislosti so zapojením sa Slovenskej republiky do operácií medzinárodného krízového manažmentu,
- rozvíjanie zmluvnej spolupráce na úrovni členských štátov NATO a Programu Partnerstva za mier,
- nadväzovanie vzťahov dvojstrannej spolupráce vo vojenskej oblasti prioritne s krajinami balkánskeho regiónu s cieľom napomáhať budovaniu štruktúr občianskej spoločnosti, 
- poskytovanie pomoci pri budovaní demokratických štruktúr spoločnosti v postkonfliktných regiónoch (Afganistan, Irak).

V roku 2008 Ministerstvo obrany Slovenskej republiky predpokladá uskutočniť expertné rokovania a podpis týchto dohôd:

- Memorandum o porozumení o zriadení, správe a fungovaní Centra výnimočnosti pre spoločnú kybernetickú ochranu
- Memorandum o porozumení o funkčnom vzťahu týkajúceho sa Centra výnimočnosti pre spoločnú kybernetickú ochranu
- Dohoda medzi Ministerstvom obrany Slovenskej republiky a Ministerstvom obrany Francúzskej republiky týkajúca sa  cvičenia špecialistov  s reálnymi toxickými látkami
- Dohoda medzi Ministerstvom obrany Slovenskej republiky a Spolkovým ministrom obrany Rakúskej republiky týkajúca sa cvičenia špecialistov s reálnymi toxickými látkami
- Technická dohoda medzi Ministerstvom obrany Maďarskej republiky, Ministerstvom obrany Rumunska, Ministerstvom obrany Slovenskej republiky, Ministerstvom obrany Ukrajiny o vykonávaní Dohody medzi vládou Maďarskej republiky, vládou Rumunska, vládou Slovenskej republiky a kabinetom ministrov Ukrajiny o vytvorení mnohonárodného ženijného práporu, podpísanej 18. januára 2002 v Budapešti
- Memorandum o porozumení medzi Ministerstvom obrany Slovenskej republiky a ministrom obrany Holandského kráľovstva o podpore Holandska medzinárodnému kurzu pre štábnych dôstojníkov
- Dohoda medzi Ministerstvom obrany Slovenskej republiky a ministrom národnej obrany Poľskej republiky o vykonaní bojových strelieb „STRELA I – 2008“ vojenskou jednotkou ozbrojených síl Slovenskej republiky na území Poľskej republiky
- Dohoda medzi Ministerstvom obrany Slovenskej republiky a ministrom národnej obrany Poľskej republiky o vykonaní bojových strelieb „STRELA II – 2008“ vojenskou jednotkou ozbrojených síl Slovenskej republiky na území Poľskej republiky
- Dohoda medzi Ministerstvom obrany Slovenskej republiky a Federálnym ministerstvom obrany Nemeckej spolkovej republiky o vojenskej spolupráci v oblasti výcviku a cvičení, 
- Memorandum o dohode medzi Ministerstvom obrany Slovenskej republiky a Ministerstvom obrany Maďarskej republiky o prepravovaní utajovaných dokumentov NATO
- Technická dohoda medzi Ministerstvom obrany Slovenskej republiky a ministrom obrany Francúzskej republiky o spolupráci v oblasti vojenskej geografie
- Memorandum o porozumení medzi vládou Slovenskej republiky a Najvyšším veliteľstvom spojeneckých síl v Európe a Najvyšším veliteľstvom spojeneckého veliteľa pre transformáciu o poskytovaní podpory hostiteľskej krajiny pre vykonávanie operácií a cvičení organizácie Severoatlantickej zmluvy
- Memorandum o porozumení medzi Ministerstvom obrany Spojených štátov a ministerstvami obrany štátov NATO a Najvyšším veliteľstvom spojeneckých síl v Európe o organizácii, správe, financovaní a personálnom obsadzovaní Strediska NATO pre koordináciu operácií osobitného určenia
- Memorandum o porozumení medzi Ministerstvom obrany Slovenskej republiky, Ministerstvom obrany Českej republiky, Ministerstvom obrany Maďarskej republiky a Ministerstvom národnej obrany Poľskej republiky o spolupráci v obranných záležitostiach,
Dohoda medzi Ministerstvom obrany Slovenskej republiky a Ministerstvom obrany Maďarskej republiky o spolupráci vo vojenskej oblasti
-Dohoda medzi Ministerstvom obrany Slovenskej republiky a Ministerstvom obrany Kazašskej republiky o spolupráci vo vojenskej oblasti
- Plán dodržiavania zákonných požiadaviek medzi Ministerstvom obrany (MO) Slovenskej republiky a Úradom obrannej spolupráce (ÚOS) v súvislosti s uskladnením, zabezpečením a inventarizáciou zariadení na nočné videnie (ZNV)
- Dohoda medzi Ministerstvom obrany Slovenskej republiky a Federálnym ministerstvom obrany Nemeckej spolkovej republiky.

Ministerstvo obrany Slovenskej republiky, ako aj zahraniční partneri zabezpečujú a plnia záväzky vyplývajúce z platných medzinárodných zmlúv na požadovanej úrovni.
A.6. 	Ministerstvo pôdohospodárstva SR

Ministerstvo pôdohospodárstva SR je gestorom zmlúv o spolupráci na hraničných vodách, zmlúv v oblasti poľnohospodárstva, veterinárnej a fytosanitárnej služby, potravinárstva, lesného a vodného hospodárstva, zmlúv v oblasti geodézie, kartografie a katastra.

V roku 2007 boli uzavreté nasledovné rezortné dohody :

- Dohoda medzi Ministerstvom pôdohospodárstva Slovenskej republiky a Ministerstvom poľnohospodárstva a potravinárstva Bieloruskej republiky o spolupráci v oblasti poľnohospodárstva (Minsk,  13. decembra 2007 )
- Dohoda medzi Európskym úradom pre bezpečnosť potravín a Ministerstvom pôdohospodárstva Slovenskej republiky, podpísaná 4. decembra 2007 v Bratislave a 6. decembra 2007 v Haagu 
- Dohoda o spolupráci medzi Ministerstvom pôdohospodárstva Slovenskej republiky a Ministerstvom poľnohospodárstva Čínskej ľudovej republiky ( Peking,  5. februára 2007 ).

  V roku 2007 bol ukončený prístupový proces SR k Rotterdamskému dohovoru o PIC procedúrach. Slovenská republika sa stala zmluvnou stranou dohovoru 26.1.2007. 

  V roku 2007 bola ukončená platnosť Dohody medzi vládou Československej socialistickej republiky a vládou Mongolskej ľudovej republiky o spolupráci na úseku veterinárnom (Ulanbátar, 21. októbra 1964) a Dohovoru medzi vládou Československej socialistickej republiky a vládou Mongolskej ľudovej republiky o spolupráci na úseku karantény a ochrany rastlín pred škodcami, chorobami a burinami (Praha, 9. decembra 1966). 

        Priority uzavierania dvojstranných a mnohostranných zmlúv v roku 2008:
- pokračovanie v procese uzatvárania rámcových rezortných zmlúv o spolupráci s krajinami s blízkym teritoriálnym záujmom, resp. ich aktualizácia, ako aj s vybranými krajinami v rámci Európy
- rozpracovanie aktivít v rámci už uzavretých zmlúv s krajinami Ázie
-  aktívne zabezpečenie plnenia najmä Dohovoru OSN o dezetifikácii...(UNCCD), tretieho najväčšieho dohovoru v rámci životného prostredia (tzv. Rio dohovorov), medzinárodných záväzkov v programe FAO, a tiež zmluvných záväzkov v odborných medzinárodných vládnych organizáciách.
        Zámery a ciele v budúcom uzatváraní medzinárodných zmlúv:
- pokračovanie v prístupových procesoch k dohovorom, napríklad k Dohovoru UPOV Akt 1991, vrátane získania súhlasu vlády SR a k dohovoru OSN o potravinovej pomoci podľa záverov Výboru pre potravinovú pomoc v júli 2008 a výsledkov rokovaní vo WTO v horizonte rokov 2009 a 2010 a v ďalších dohovoroch v programe Rady Európy a FAO
- ukončiť platnosť dvojstranných medzinárodných zmlúv z oblasti veterinárnej medicíny a v oblasti karantény a ochrany rastlín v horizonte rokov 2009 a 2010. V zmysle Zmluvy o pristúpení SR k Európskej únii Slovenská republika nie je oprávnená uzatvárať dvojstranné medzivládne dohody s tretími krajinami v oblasti karantény a ochrany rastlín, ani v oblasti veterinárnej medicíny, čo súvisí aj s prebratím legislatívy EÚ a s pôsobením SR v rámci Spoločnej poľnohospodárskej politiky EÚ
- podľa súčasného stavu návrhov a konzultácií rezort predpokladá pokračujúce medzinárodné rokovanie k Protokolu o trvalo udržateľnom obhospodarovaní lesov ku Karpatskému dohovoru a jeho definitívne schválenie v horizonte roku 2010 na konferencii zmluvných strán dohovoru
- v programe FAO sa predpokladá uzavretie samostatného Protokolu o právach na primerané potraviny k Všeobecnej deklarácii OSN o ľudských právach v rámci implementačnej fázy u Dobrovoľných smerníc o pokrokovej realizácii práva na primerané potraviny (schválených v novembri 2004) -  v rámci  Programu a rozpočtu generálneho riaditeľa FAO na roky 2008 – 2009.
V roku 2008 rezort nezaznamenal žiadne závažné porušenie medzinárodných zmlúv. 

A.7. 	Ministerstvo práce, sociálnych vecí a rodiny SR 

Do pôsobnosti rezortu patria multilaterálne aj bilaterálne zmluvy. Z oblasti bilaterálnych zmlúv sú v pôsobnosti zmluvy v oblasti  sociálneho zabezpečenia a zmluvy, resp. dohody v oblasti zamestnávania občanov. Dňom pristúpenia Slovenskej republiky k EÚ podľa článku 6 nariadenia Rady EHS 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva sú uvedeným nariadením nahradené všetky zmluvy o sociálnom zabezpečení vo vzťahu k členským štátom EÚ/EHP pričom pri niektorých zmluvách je vzájomne dohodnuté ponechanie niektorých článkov vykonávania, čo je uvedené v Zmluve o pristúpení. 
Vláda Slovenskej republiky uznesením č. 391 z 28. apríla 2004 rozhodla, že Slovenská republika úplne otvorí slovenský trh práce pre občanov štátov EÚ/EHP. Zamestnávanie občanov EÚ na území SR sa od pristúpenia SR k EÚ realizuje podľa nariadenia Rady (EHS) č. 1612/68 o slobode pohybu pracovníkov v rámci Spoločenstva v platnom znení. 
Ministerstvo práce, sociálnych vecí a rodiny SR v roku 2007 naďalej spolupracovalo s významnými medzinárodnými organizáciami - Radou Európy, Medzinárodnou organizáciou práce, Medzinárodnou asociáciou sociálneho zabezpečenia, OECD atď. 

Zoznam uzavretých dvojstranných zmlúv a mnohostranných zmlúv za rok 2007

-Zmluva medzi Slovenskou republikou a Tureckou republikou o sociálnom zabezpečení ( Ankara, 25. 1. 2007) 
- Dohoda medzi Slovenskou republikou a Ukrajinou  o zmene Zmluvy medzi    Slovenskou republikou a Ukrajinou o sociálnom zabezpečení ( Bratislava, 11. 10. 2007)
- Zmluva medzi Slovenskou republikou a Kanadou o mobilite mladých bola schválená uznesením vlády SR č. 623/2007
- v septembri 2007 – prezident SR podpísal Dohovor OSN o právach osôb so zdravotným postihnutím (New York, 13. 12. 2006) a Opčný protokol k tomuto dohovoru

Zoznam vypovedaných dvojstranných a mnohostranných zmlúv za rok 2007

- Dohoda medzi vládou Slovenskej republiky a vládou Ukrajiny o vzájomnom zamestnávaní občanov z 7. 3. 1997 bola vypovedaná 30. 10. 2007 a jej platnosť skončí 5. 5. 2008.
-  Dohovor Medzinárodnej organizácie práce o agentúrach zamestnania za úhradu č. 34 
- Dohovor Medzinárodnej organizácie práce o zamestnávaní žien pod zemou v baniach všetkých druhov č. 45 z roku 1935.

Pri príprave medzinárodných zmlúv v oblasti sociálneho zabezpečenia, ministerstvo vyvíja úsilie zamerané na uzatváranie bilaterálnych zmlúv najmä s krajinami, kde žije veľká komunita občanov Slovenskej republiky. 

     V roku 2007 boli začaté bilaterálne rokovania na príprave týchto zmlúv:

       -    Zmluva medzi Slovenskou republikou a Austráliou o sociálnom zabezpečení 
 -    Zmluva medzi Slovenskou republikou a Kórejskou republikou o sociálnom zabezpečení
 -    Zmluva medzi Slovenskou republikou a Štátom Izrael o sociálnom zabezpečení
 - Zmluva medzi Slovenskou republikou a Českou republikou o výmene údajov a cezhraničnej spolupráci pri potieraní zneužívania dávok sociálneho zabezpečenia a pri výbere poistného. 

Ministerstvo práce, sociálnych vecí a rodiny SR nezaznamenalo závažné porušenie zmlúv zmluvnými partnermi, určité nedostatky sa vyskytli pri spolupráci a plnení dohôd s krajinami SNŠ- najmä  zdĺhavé vybavovanie, predkladanie neúplných dokumentov, chybná aplikácia dohôd, nedostatočná informovanosť občanov a pod. Inštitúcie splnomocnené na vykonávanie dohôd tieto nedostatky riešili operatívne v spolupráci s Ministerstvom práce, sociálnych vecí a rodiny SR, partnerskými ministerstvami a so zastupiteľskými úradmi SR v zahraničí.  

A.8. 	Ministerstvo spravodlivosti SR

Ministerstvo spravodlivosti je gestorom medzinárodných dvojstranných a mnohostranných zmlúv o právnej pomoci a úprave právnych vzťahov. 

Civilnoprávna oblasť

 	V roku 2007 nebola v civilnoprávnej oblasti uzavretá žiadna bilaterálna medzinárodná zmluva. Z  multilaterálnych dohovorov SR pristúpila k Dohovoru o medzinárodnom vymáhaní podpory pre deti a iných foriem výživného  ( 23.11.2007) ako aj Protokolu o rozhodnom práve pre vyživovacie povinnosti ( 23.11.2007 ), ktoré majú nahradiť doteraz používané medzinárodné dohovory o vymáhaní výživného v cudzine a o spolupráci ústredných orgánov. V septembri 2007 prezident SR podpísal Medzinárodný dohovor o ochrane všetkých osôb pred nedobrovoľným zmiznutím ( New York, 20. decembra 2006).
Rokovania o návrhoch medzinárodných zmlúv v civilnoprávnej oblasti, ktorých dojednávanie nebolo ukončené do vstupu Slovenskej republiky do EÚ, boli zastavené. Dôvodom je stanovisko Európskeho súdneho dvora  č. 1/03 zo 7.2.2006 k výlučnej alebo delenej právomoci Spoločenstva uzavrieť Lugánsky dohovor o súdnej právomoci, uznávaní a výkone rozhodnutí v občianskych a obchodných veciach s tretími štátmi, podľa ktorého úprava týchto oblastí patrí do výlučnej právomoci Spoločenstva. Členské štáty EÚ v oblastiach upravených čl. 65 Zmluvy o založení ES stratili kompetenciu na uzatváranie zmlúv v týchto oblastiach s tretími štátmi.   Z tohto stanoviska o tzv. externej právomoci Spoločenstva vychádza aj Slovenská republika, a preto boli zastavené  rokovania o uzavretí zmlúv s Uzbekistanom, Bieloruskom, Bulharskom ( v tomto prípade aj z dôvodu vstupu Bulharska do EÚ), Kazachstanom a Ukrajinou. 

Čo sa týka plnenia medzinárodných zmlúv v roku 2007, vyskytujú sa občasné problémy v plnení Zmluvy medzi  bývalou ČSSR a bývalým ZSSR o právnej pomoci a právnych vzťahoch v občianskych, rodinných a trestných veciach (vyhl. č. 95/1983 Zb.), ktoré sú  zapríčinené nečinnosťou príslušných justičných orgánov na Ukrajine a v Ruskej federácii. 
Určité problémy spojené najmä s rýchlosťou vybavovania dožiadaní slovenských súdov sa vyskytujú pri plnení dvojstranných zmlúv s Kubou, Vietnamom a africkými štátmi, s ktorými má SR uzavreté dvojstranné zmluvy ( Tunis, Alžír ). Jedná sa vo väčšine prípadov o staré, nedokončené veci z minulosti, keďže občianskoprávne  a obchodné vzťahy s týmito krajinami sa v súčasnosti už nerozvíjajú. 
Vo vzťahu k bývalým štátom Juhoslávie sa podstatne zlepšilo vybavovanie súdnych dožiadaní vo vzťahu k Slovinsku (dôvodom je spoločné členstvo v EÚ z čoho vyplývajú nové spoločné pravidlá). Liknavé plnenie Zmluvy medzi bývalou ČSSR a bývalou SFRJ o úprave právnych vzťahov vo veciach občianskych, rodinných a trestných (vyhl. č.207/1964 Zb.) zo strany ostatných nástupníckych štátov – najmä Srbska, Čiernej hory a Macedónska – pretrváva predovšetkým pri vybavovaní dožiadaní slovenských súdov o vykonanie dôkazu krvnou skúškou, kde napr. jediný znalecký ústav v Srbsku sa nachádza v Belehrade. Osobitne sa vybavujú žiadosti o právnu pomoc vo vzťahu k obyvateľom Kosova, ktoré je pod špeciálnou správou OSN. V dôsledku migrácie obyvateľov následkom vojnového konfliktu sa dožiadania často vracajú ako nevybavené, pre neprítomnosť adresáta. Rýchlosť vybavenia sa však zlepšila vďaka správe OSN.
V súčasnosti sa vyskytol administratívny problém vo vybavovaní dožiadaní o právnu pomoc vo vzťahu k Švajčiarsku, kde oficiálne nedošlo k zmene centrálneho prijímajúceho orgánu (Bundesamt für Justiz), ktorý požaduje zasielanie žiadostí slovenských súdov o právnu pomoc decentralizovaným orgánom. Táto sporná otázka je v súčasnosti riešená v pracovnom styku príslušných ústredných justičných orgánov oboch krajín. 
  Nemecký centrálny orgán (Amtsgericht Wedding – Zentrales Mahngericht) pre zasielanie platobných rozkazov do zahraničia zasiela svoje žiadosti o doručenie v rozpore s príslušným nariadením EÚ a  s  oznámením SR na stránke Európskeho justičného atlasu pre občianske a obchodné veci na Ministerstvo spravodlivosti SR (príslušným na vybavenie je slovenský okresný súd podľa bydliska adresáta). Keďže bol uvedený odosielajúci orgán na chybu vždy upozornený, ale situácia sa nezlepšila, o nápravu bol požiadaný priamo predseda tohto orgánu. 

Trestnoprávna oblasť

V roku 2007  nebola v trestnoprávnej oblasti uzavretá žiadna bilaterálna medzinárodná zmluva. Z  multilaterálnych dohovorov Slovenská republika podpísala a ratifikovala Európsky dohovor o predchádzaní terorizmu a ukončila ratifikačný proces k Dohovoru o počítačovej kriminalite s platnosťou pre SR od 1. mája 2008. 

V roku 2007 pokračovali rokovania o doplnení platnej dvojstrannej zmluvy v časti týkajúcej sa justičnej spolupráce v trestných veciach na základe návrhu vypracovaného českou stranou. Ukončenie rokovaní sa predpokladá v roku 2008. Rovnako pokračovali rokovania s kanadskou stranou týkajúce sa prípravy dvojstrannej zmluvy o extradícii, avšak bez reálnych výsledkov. Úspešne sa podarilo zavŕšiť rokovania s Austráliou v extradičnej oblasti. Hoci po niekoľkoročnom období nedošlo k uzavretiu dvojstrannej zmluvy, Austrália na základe rokovaní v písomnom styku zaradila Slovenskú republiku do zoznamu krajín, s ktorými je možné spolupracovať v oblasti vydávania osôb. Na základe bilaterálnych kontaktov s Kórejskou republikou vypracovala a zaslala Slovenská republika  návrh novej extradičnej zmluvy na posúdenie juhokórejským orgánom. Slovenská republika tiež analyzovala návrhy zmlúv, resp. deklarovaný záujem o uzavretie nových zmlúv v oblasti justičnej spolupráce v trestných veciach s Indiou, Egyptom, Alžírskom, a Spojenými arabskými emirátmi. Vzhľadom na prioritné úlohy v oblasti Európskej únie budú prípadné rokovania o týchto zmluvných nástrojoch začaté po prijatí konečného stanoviska v roku 2008, resp. 2009. Slovenská republika na expertnej úrovni ukončila tiež rokovania o Dohode medzi SR a OSN o výkone trestov uložených Medzinárodným trestným tribunálom pre bývalú Juhosláviu, ktorej uzavretie sa očakáva v roku 2008. 

Vstupom do Európskej únie sa na území Slovenskej republiky uplatňujú aj právne záväzné nástroje EÚ a schengeského acquis. V rámci ich plnenia sa nevyskytli závažnejšie problémy s transpozičnou úpravou v slovenskej legislatíve, avšak pretrvávajú problémy s nedostatočnou transpozíciou Rámcového rozhodnutia Rady z 13. júna 2002 číslo 2002/584/SVV o európskom zatýkacom rozkaze a o vydávacom konaní medzi členskými štátmi najmä vo vzťahu k Veľkej Británii. Z rámcových rozhodnutí v oblasti justičnej spolupráce v trestných veciach  bolo transponované ešte Rámcové rozhodnutie Rady z 22. júla 2003 číslo 2003/577/SVV o výkone príkazov na zaistenie majetku alebo dôkazu v EÚ. Toto rámcové rozhodnutie a transpozičná legislatíva v SR zatiaľ v praxi neboli uplatnené. Uplatňovanie mechanizmu vytvoreného týmto rámcovým rozhodnutím je minimálne v celej Európskej únii. V roku 2007 boli na úrovni EÚ prijaté ďalšie rámcové rozhodnutia, resp. bola dosiahnutá politická dohoda na úrovni Rady EÚ, ktoré postupne nahradia uplatňovanie viacerých medzinárodných zmlúv medzi členskými štátmi Európskej únie. V súvislosti s pripravovanou novelou zákona č. 403/2004 Z.z. v znení zákona č. 342/2007 Z.z. bolo vypracované aj korigendum slovenského textu rámcového rozhodnutia o EZR(Európsky zatýkací rozkaz). Hoci slovenské znenia európskych právnych nástrojov sa v poslednom čase skvalitnili, texty z minulosti vyžadujú zásadnú revíziu. 

Z hľadiska praktického vykonávania medzinárodných zmlúv v oblasti justičnej spolupráce v trestných veciach sa nevyskytli výraznejšie ťažkosti. Určité problémy sú pri vykonávaní inštitútov v oblasti justičnej spolupráce v trestných veciach najmä vo vzťahu k Rusku, Ukrajine a niektorým štátom bývalej Juhoslávie (vrátane Kosova, ktoré je pod správou OSN). Možno konštatovať zlepšenie spolupráce s Chorvátskom. Vo vzťahu k Ukrajine bol otvorený špecifický problém týkajúci sa úhrady prevozov osôb územím Slovenskej republiky (na základe Dohovoru o odovzdávaní odsúdených osôb) vykonávaným z Českej republiky na Ukrajinu. Ukrajinská strana túto otázku skúma a jej vyriešenie sa predpokladá v roku 2008. 

A.9. 	Ministerstvo školstva SR

Ministerstvo školstva SR je ústredným orgánom štátnej správy Slovenskej republiky pre základné, stredné a vysoké školy, pre školské zariadenia, celoživotné vzdelávanie, pre vedu a pre štátnu starostlivosť o mládež a šport, a preto je kompetentné uzavierať medzinárodné zmluvy vo vyššie uvedených oblastiach. 
V roku 2007 Ministerstvo školstva SR uzavrelo nasledovné dohody: 

- Dohoda medzi vládou Slovenskej republiky a vládou Egyptskej arabskej republiky o vedecko-technickej spolupráci ( Káhira, 27. február 2007)
- Dohoda medzi vládou Slovenskej republiky a vládou Spojených štátov Amerických o vedecko-technickej spolupráci  (Washington, 8. november 2007 )
- Program spolupráce medzi Ministerstvom školstva Slovenskej republiky a Ministerstvom školstva Čínskej ľudovej republiky v oblasti školstva na roky 2007 – 2010 ( Bratislava, 5. február 2007 )
- Program spolupráce medzi Ministerstvom školstva Slovenskej republiky a Ministerstvom školstva, mládeže a športu Moldavskej republiky v oblasti vzdelávania na roky 2007 – 2010  (Bratislava, 22. marec 2007)
- Dohoda o zriadení a činnosti bilingválnych sekcií na gymnáziách Slovenskej republiky uzatvorená medzi Ministerstvom školstva Slovenskej republiky a Ministerstvom školstva a vedy Španielska (Bratislava, 29. marec 2007)
- Program spolupráce medzi Slovenskou republikou a Portugalskou republikou v oblasti jazyka a kultúry, vzdelávania, vedy, techniky a vysokého školstva, spoločenskej komunikácie, mládeže a športu na roky 2007 – 2012 (Lisabon, 26. jún 2007)
- Spoločné memorandum o porozumení „Stredoeurópska spolupráca v školstve pre celoživotné vzdelávanie“ medzi Slovenskou republikou, Českou republikou, Maďarskou republikou, Rakúskom a Slovinskom  (Viedeň, 12. apríl 2007)

V roku 2008 Ministerstvo školstva SR pripravuje na podpis :

- Dohodu medzi vládou Slovenskej republiky a vládou Ukrajiny na uznávanie dokladov o ukončenom vzdelaní na akademické účely
- Zmluvu medzi Rakúskou republikou, Bulharskou republikou, Chorvátskou republikou, Českou republikou, Maďarskou republikou, Poľskou republikou, Rumunskom, Slovenskou republikou a Slovinskou republikou o podpore spolupráce v oblasti vysokoškolského vzdelávania v rámci Stredoeurópskeho výmenného programu pre univerzitne štúdia CEEPUS II.
- Dohodu s Argentínskou republikou, Rumunskom a Kóreou v oblasti vedy a techniky
- Program spolupráce s Luxemburským veľkovojvodstvom, Talianskou republikou, Španielskym kráľovstvom, Cyperskou republikou, Helénskou republikou, Maďarskou republikou v oblasti školstva a kultúry  
- Program spolupráce s Litovskou republikou a Rumunskom v oblasti vzdelávania  
- Všeobecný program spolupráce s Chorvátskou republikou a  Memorandum v oblasti vzdelávania medzi Ministerstvom školstva SR a Ministerstvom školstva a vedy Kazašskej republiky.

V roku 2007 neboli zaznamenané žiadne závažné problémy pri plnení záväzkov Slovenskej republiky v oblastiach patriacich do pôsobnosti rezortu školstva. Všetky záväzky sa priebežne plnili v závislosti na finančných možnostiach rezortu a záujmu zahraničných partnerov. 
Určité nejasnosti vznikli pri posudzovaní dokladov o ukončenom vzdelaní na zahraničných vzdelávacích inštitúciách v prípade, ak išlo o iné, ako akademické účely. Z tohto dôvodu  bude potrebné dotknuté zmluvné dokumenty spresniť. V priebehu nasledujúceho obdobia podnietime rokovania so zahraničnými partnermi na expertnej úrovni.  

A.10. 	Ministerstvo vnútra SR

Do gescie Ministerstva vnútra Slovenskej republiky patria medzinárodné zmluvy o hraničnom vybavovaní, režime na štátnej hranici, readmisii, policajnej spolupráci, o spolupráci a vzájomnej pomoci pri mimoriadnych udalostiach, zmluvy upravujúce otázky štátneho občianstva, cestovných dokladov, víz a vodičských preukazov a zmluvy o vojnových hroboch.

V roku 2007 boli uzavreté tieto medzinárodné zmluvy:

- Dohoda medzi vládou Slovenskej republiky a vládou Juhoafrickej republiky o zrušení vízovej povinnosti pre držiteľov diplomatických a služobných pasov (Kapské mesto, 7. novembra 2007) 
-  Dohoda medzi vládou Slovenskej republiky a Kazašskej republiky o spolupráci v boji proti
organizovanej trestnej činnosti, terorizmu, nedovolenému obchodovaniu s omamnými - látkami, psychotropnými látkami a prekurzormi a iným druhom trestnej činnosti (Bratislava, 21. novembra 2007) 
-  Dohoda medzi vládou Slovenskej republiky a vládou Kórejskej republiky o vzájomnom uznávaní a výmene národných vodičských preukazov (výmena nót Bratislava 23. októbra 2007/24. októbra 2007, platnosť od 23. novembra 2007, č. 565/2007 Z. z.)
-  Dohoda medzi vládou Slovenskej republiky a vládou Srbskej republiky o spolupráci v boji proti trestnej činnosti (Bratislava 16. novembra 2007). 

Ministerstvo vnútra Slovenskej republiky predpokladá v roku 2008 uzavretie nasledovných zmluvných dokumentov:

- Dohoda medzi vládou Slovenskej republiky a vládou Talianskej republiky o vojnových hroboch
-  Zmluva medzi Slovenskou republikou a Ukrajinou o malom pohraničnom styku
-  Dohoda medzi vládou Slovenskej republiky a vládou Litovskej republiky o spolupráci pri odhaľovaní, vyšetrovaní a prevencii trestných činov
- Dohoda medzi vládou Slovenskej republiky a vládou Maďarskej republiky o dočasnom užívaní časti štátneho územia Slovenskej republiky na účely prevádzky a údržby kanalizácie vybudovanej maďarským mestom Salgótarjan-Somoskőújfalu
-  Dohoda medzi vládou Slovenskej republiky a vládou Maďarskej republiky o prekračovaní spoločnej štátnej hranice klasifikovanej ako vnútorná hranica schengenského priestoru
-  Dohoda medzi vládou Slovenskej republiky a vládou Poľskej republiky o readmisii osôb
- Zmluva medzi Slovenskou republikou a Poľskou republikou o prekračovaní spoločnej štátnej hranice klasifikovanej ako vnútorná hranica medzi členskými štátmi Európskej únie
- Zmluva medzi Slovenskou republikou a Ukrajinou o spolupráci pri kontrole osôb, tovaru a dopravných prostriedkov pri prekračovaní spoločnej štátnej hranice
- Dohoda medzi vládou Slovenskej republiky a vládou Japonska vzájomnom uznávaní a výmene národných vodičských preukazov
- pristúpenie SR k Dohovoru medzi Belgickým kráľovstvom, Spolkovou republikou Nemecko, Španielskym kráľovstvom, Francúzskou republikou, Luxemburským veľkovojvodstvom, Holandským kráľovstvom a Rakúskou republikou o zintenzívnení cezhraničnej spolupráce najmä v boji proti terorizmu, cezhraničnej trestnej činnosti a nelegálnej migrácii (Prüm, 27. máj 2005).

        Plnenie platných medzinárodných zmlúv v gescii Ministerstva vnútra Slovenskej republiky v roku 2007 bolo v prevažnej väčšine prípadov bezproblémové.   V ojedinelých prípadoch sa vyskytli nasledovné problémy pri vykonávaní týchto medzinárodných zmlúv:

1. Zmluva medzi Slovenskou republikou a Českou republikou o spoločnej štátnej hranici (Židlochovice, 4. januára 1996, platnosť od 25. júla 1997, č. 274/1997 Z. z.	
- pretrváva nesplnenie ustanovení článku 32 zmluvného dokumentu v bode 7 o vysporiadaní majetku štátov, ktorý sa nachádza na vymenených častiach štátnych území v súvislosti so zmenami priebehu štátnej hranice a výmenou štátnych území, ktoré nadobudli platnosť 25. júla 1997. Ministerstvo vnútra vynaložilo úsilie na splnenie tohto záväzku, no príprava osobitnej zmluvy patrí do kompetencie Ministerstva financií SR, resp. Ministerstva hospodárstva SR.V súvislosti so vstupom oboch krajín do schengenského priestoru je v štádiu rokovaní návrh na prerušenie vykonávania niektorých ustanovení zmluvného dokumentu v bode 7, v rozsahu v akom sa týkajú prekračovania štátnej hranice.

2. Dohoda medzi vládou Slovenskej republiky a vládou Chorvátskej republiky o odovzdávaní a prijímaní vlastných štátnych občanov a Protokol na vykonávanie tejto dohody (Bratislava, 29. apríla 1994)
- dohoda nie je v súlade s odporúčaniami Rady ES.  Platnosť zmluvných dokumentov bude ukončená nadobudnutím platnosti Dohody medzi vládou Slovenskej republiky a vládou Chorvátskej republiky o readmisii osôb s neoprávneným pobytom a protokolu na jej vykonávanie. Nová dohoda bola schválená vládou SR a v súčasnosti čakáme na vyjadrenie chorvátskej strany k možnému podpisu dohody a protokolu. 
3. Zmluva medzi Československou socialistickou republikou a Maďarskou ľudovou republikou o úprave režimu na štátnych hraniciach (Praha, 13. októbra 1956, platnosť od 10. februára 1958, č. 8/1958 Zb.)
- v rámci záväzkov Slovenskej republiky a Maďarskej republiky vyplývajúcich z ustanovení zmluvy, oba štáty v roku 2007 zabezpečovali údržbu vyznačenia štátnej hranice v rámci 8. zameriavacích a vyznačovacích prác, ktoré sú podľa dohodnutého harmonogramu naplánované na roky 2006 až 2008
- v marci 2007 iniciovala slovenská strana diplomatickou cestou návrh na prijatie novej zmluvy o štátnej hranici a začatie expertných rokovaní o návrhu jej textu. Maďarská strana doteraz na slovenskú iniciatívu nereagovala. V súčasnosti platná zmluva, ktorou je určená a spravovaná slovensko-maďarská štátna hranica je zastaralá a nezodpovedá súčasným politickým a spoločenským podmienkam a možnostiam efektívneho dokumentovania štátnej hranice. 
  Celkovo možno plnenie medzinárodných zmlúv patriacich do gescie Ministerstva vnútra Slovenskej republiky v roku 2007 hodnotiť kladne. 

A.11.   Ministerstvo výstavby a regionálneho rozvoja SR

Ministerstvo výstavby a regionálneho rozvoja SR je gestorom  zmlúv v oblasti stavebníctva, architektúry, regionálneho rozvoja a  verejných prác. V roku 2007 rezort neuzavrel žiadnu medzinárodnú zmluvu. 
V rámci plnenia platných medzinárodných zmlúv rezort hodnotí ako aktívnu spoluprácu s Českou republikou, Ruskou federáciou a Francúzskom. V roku 2008 sa predpokladá obnovenie spolupráce s Ukrajinou a jej ďalšie rozširovanie so susednými partnerskými krajinami, predovšetkým v rámci cezhraničných aktivít.
Ministerstvo výstavby a regionálneho rozvoja SR v roku 2007 nezaznamenalo vážnejšie problémy s plnením medzinárodných zmlúv, nedošlo ani k žiadnym zásadným zmenám a nebola vypovedaná žiadna z  uzavretých zmlúv. 

A. 12.  Ministerstvo zdravotníctva SR

Ministerstvo zdravotníctva je gestorom medzinárodných zmlúv v oblasti zdravotníctva a lekárskych vied. V tomto rezorte sa uzavierajú najmä dvojstranné vládne zmluvy o spolupráci v oblasti zdravotníctva a lekárskych vied a na ich základe tiež rezortné programy spolupráce na obdobie niekoľkých rokov.

	  V roku 2007 boli uzavreté tieto medzinárodné zmluvy:

1. Dvojročná dohoda o spolupráci (BCA) medzi Ministerstvom zdravotníctva Slovenskej republiky a Regionálnym úradom Svetovej zdravotníckej organizácie pre Európu 2008/2009  (Belehrad, 16. septembra 2007)
2. Plán spolupráce v oblasti zdravotníctva medzi Ministerstvom zdravotníctva Slovenskej republiky  a  Ministerstvom zdravotníctva Slovinska - predĺžená platnosť na roky 2007 – 2008. 

Ministerstvo zdravotníctva poukazuje na problémy pri vykonávaní nasledovných medzinárodných zmlúv:

- Dohoda uzavretá formou výmeny nót o bezplatnom recipročnom liečení pracovníkov československých a juhoslovanských diplomatických a konzulárnych úradov (Praha, 19.9. 1964), rezort v spolupráci s MZV SR požaduje zrušenie finančne nevýhodnej dohody 
- Dohovor medzi Československou republikou a Federatívnou ľudovou republikou   Juhosláviou o sociálnom poistení (Belehrad, 22.5. 1957), rezort opakovane požaduje zrušenie tejto finančne nevýhodnej dohody  a tiež, aby v prípade uzatvárania nových zmlúv tieto neobsahovali poskytovanie zdravotnej starostlivosti.

Napriek platným medzinárodným dohodám, stagnujú vzťahy v oblasti zdravotníctva s Kubánskou republikou, Ruskou federáciou, Ukrajinou a Bulharskou republikou. Vôbec sa nevykonávajú dohody v oblasti zdravotníctva s Nepálskym kráľovstvom  a Jemenskou republikou. Vypovedanie týchto dohôd je otvorenou otázkou. Pokiaľ nebudú zmluvné dokumenty vypovedané v rámci revízie zmluvnej základne, po získaní relevantného stanoviska k právnemu vysporiadaniu Jemenskej republiky k dohodám predloží Ministerstvo zdravotníctva SR návrh na vypovedanie dohôd v roku 2008.       

A.13. Ministerstvo zahraničných vecí SR

Ministerstvo zahraničných vecí SR je gestorom základných politických zmlúv, zmlúv v oblasti ľudských práv a zmlúv uzavretých v rámci OSN a iných medzinárodných vládnych organizácií, ak uzavieranie týchto zmlúv nepatrí inému ministerstvu. V priebehu hodnoteného obdobia nedošlo pri uplatňovaní existujúcich dvojstranných či multilaterálnych zmluvných dokumentov k porušeniu zmluvno-právnych záväzkov zo strany jednotlivých krajín voči SR.

1. 	Európska únia ( EÚ )  
Z hľadiska záležitostí EÚ je Slovenská republika od vstupu do EÚ viazaná Zmluvou o založení ES, Zmluvou o EÚ (v znení zmluvy z Nice) a Prístupovou zmluvou. Všetky zmluvy sú v platnosti a priamo aplikovateľné. 
Dňa 13. decembra 2007 bola v Lisabone podpísaná Lisabonská zmluva, ktorou sa mení a dopĺňa Zmluva o Európskej únii a Zmluva o založení Európskeho spoločenstva. V súčasnosti prebieha proces jej ratifikácie.

Zoznam zmiešaných zmlúv v roku 2007:

1. Dohoda o leteckej doprave medzi členskými štátmi EÚ a Európskym spoločenstvom na jednej strane a Spojenými štátmi americkými na strane druhej, podpísaná ministrami dopravy dňa 25. apríla 2007 v Bruseli a dňa 30. apríla 2007  predstaviteľmi Európskej únie a Spojených štátov amerických vo Washingtone.
2. Dohoda vo forme výmeny listov o dohodnutých zásadách modernizácie existujúceho systému využívania transsibírskych trás medzi Európskym spoločenstvom a jeho členskými štátmi na jednej strane a Ruskou federáciou na strane druhej, podpísaná na summite EÚ -  RF dňa 10. mája 2007 v Bruseli.3. Dohoda o účasti Bulharskej republiky a Rumunska v Európskom hospodárskom priestore a štyroch súvisiacich dohôd, podpísaná 25.júla 2007 v Bruseli
4. Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na druhej strane, podpísaná v Luxembursku 15.10.2007 

2. 	Organizácia Severoatlantickej zmluvy ( NATO )
	Vo vzťahu k NATO je ministerstvo zahraničných vecí gestorom mnohostranných zmluvných dokumentov, pri vykonávaní ktorých v sledovanom období nenastali žiadne problémy.

3. 	Multilaterálne medzinárodné zmluvy v rámci OSN a plnenie záväzkov v rámci systému OSN

Mnohostranné dohovory OSN sú významným právnym nástrojom v rámci multilaterálnej diplomacie a aj prostredníctvom dohovorov tohto druhu sa  v intenciách čl. 1 ods. 3 Charty OSN. 
Mnohostranné medzinárodné zmluvy sú prevažne  pripravované a schvaľované v rámci  príslušných  medzinárodných odborných organizácií systému OSN, ktoré majú v zmysle Charty OSN  širokú medzinárodnú zodpovednosť v oblasti hospodárskej, sociálnej, kultúrnej, v oblasti výchovy, zdravotníctva a v  trestno-právnej oblasti.
	Ministerstvo zahraničných vecí nemá informácie o závažných problémoch súvisiacich s vykonávaním mnohostranných medzinárodných zmlúv.

4. 	Oblasť odzbrojenia, kontroly zbrojenia a nešírenia zbraní hromadného ničenia:

 	V roku 2007 boli v plnom rozsahu splnené všetky záväzky vyplývajúce pre Slovenskú republiku z jej účasti v mnohostranných a dvojstranných medzinárodných zmluvách týkajúce sa oblasti odzbrojenia, kontroly zbrojenia a nešírenia zbraní hromadného ničenia.

5.	 Ochrana a podpora ľudských práv

V roku 2007 Slovenská republika pokračovala v plnení záväzkov vyplývajúcich z medzinárodných zmlúv. Nebolo zaznamenané žiadne porušenie spojené s vykonávaním medzinárodných zmlúv v oblasti ochrany a podpory ľudských práv.
6. 	Konzulárna služba

Na základe analýzy hodnotiacich správ príslušných ZÚ je možné konštatovať, že zmluvné dokumenty záväzné pre SR sú zo strany zmluvných strán riadne plnené, bez výraznejších problémov. Jednotlivé problematické prípady, ktoré sa v tejto oblasti vyskytli, boli zväčša technického charakteru a zohľadňovali miestne špecifiká jednotlivých krajín. 
Vo vzťahu k platnej dvojstrannej či multilaterálnej oblasti došlo zo strany kubánskych úradov k porušeniu Konzulárnej zmluvy medzi ČSSR a Kubou, ako aj Viedenského dohovoru o konzulárnych stykoch. Kubánska strana neinformovala veľvyslanectvo SR v Havane o zadržaní a vyhostení slovenského občana, ktorému zároveň bol odmietnutý kontakt s príslušným zastupiteľským úradom.
Vzhľadom na špecifickosť afrického, ázijského a arabského teritória sa celkové prístupy príslušných štátov výrazne odlišujú od európskeho ponímania. Napriek tomu nemožno uprieť snahu miestnych orgánov spolupracovať so ZÚ SR v duchu existujúcich dohôd. 
Súhrnne možno konštatovať plnenie bilaterálnych zmlúv, ktorých obsah súvisí s úlohami konzulárnej služby. Prípadné problémy boli v praktickej realizácii riešené predovšetkým na úrovni vecne príslušných orgánov. 

7. 	Rozvojová pomoc

Po uskutočnenom referende v Čiernej Hore a jej vystúpení zo štátneho spoločenstva SČH v júni 2006 boli v roku 2007 vypracované a uzavreté nové dohody pre samostatné republiky :  
- Dohoda medzi vládou Slovenskej republiky a vládou Čiernej Hory o rozvojovej spolupráci ( Bratislava, 26. novembra 2007)
- Dohoda  medzi  vládou   Slovenskej   republiky  a  vládou  Srbskej  republiky   o  rozvojovej 
  spolupráci ( Belehrad, 3. decembra 2007 )

8.	Kultúra, školstvo a cestovný ruch

	Po dlhoročnej stagnácii v otázke prevzatia gestorstva  pri uzatváraní  medzivládnych bilaterálnych dohôd v oblasti kultúry a školstva, prevzalo MZV SR gestorstvo nad prípravou takýchto dohôd s Kórejskou republikou, Izraelom, Mexikom a Indonéziou.
	V roku 2007 bola uzavretá nasledovná dohoda:
- Dohoda medzi vládou SR a vládou Kórejskej republiky o spolupráci v oblasti kultúry, školstva a cestovného ruchu ( Soul, 30. októbra 2007)

A.14. 	Ministerstvo životného prostredia SR
	
Ministerstvo životného prostredia SR je gestorom zmlúv v oblasti životného prostredia. Hlavné úsilie v oblasti dvojstrannej spolupráce sa sústreďuje na spoluprácu so susednými krajinami v záujme stimulovania cezhraničnej a euroregionálnej spolupráce. Ako príklad môže slúžiť prihraničná spolupráca s Českou republikou, Poľskou republikou, Rakúskom, Maďarskom a zintenzívnili sa kontakty s Ukrajinou.
Ministerstvo v roku 2007 podpísalo Dohodu o spolupráci medzi vládou Slovenskej republiky a Európskym centrom pre strednodobé predpovede počasia (ECMWF)
	Zámerom pre rok 2008 je pokračovať v negociácii dvojstranných dohôd s Maďarskou republikou, Českou republikou a Poľskou republikou pre oblasť posudzovania vplyvov na životné prostredie, ktorých uzavretie vyplýva ako záväzok z Dohovoru EHK OSN o posudzovaní vplyvov na životné prostredie prechádzajúcich hranice štátov.
	Závažné porušenie spojené s vykonávaním medzinárodných zmlúv Ministerstvo životného prostredia SR neregistruje.

B.        Ostatné ústredné orgány štátnej správy

	Gestorom medzinárodnej zmluvy môže byť aj iný ústredný orgán štátnej správy SR. Z týchto ústredných orgánov štátnej správy sú gestormi medzinárodných zmlúv najmä: 

B.1.     Národný bezpečnostný úrad 

Národný  bezpečnostný   úrad  vo svojej gescii uzatvára len zmluvy v oblasti ochrany utajovaných skutočností. 
V roku 2007 boli uzavreté nasledovné medzinárodné zmluvy:
-	Bezpečnostná dohoda medzi vládou Slovenskej republiky a vládou Rumunska
o vzájomnej ochrane utajovaných skutočností ( Bukurešť, 6. marca 2007)
-	Dohoda medzi vládou Slovenskej republiky a vládou Fínskej republiky o vzájomnej
ochrane utajovaných skutočností ( Bratislava, 14. mája 2007)
-	Dohoda medzi Slovenskou republikou a Portugalskou republikou o výmene a vzájomnej
ochrane utajovaných skutočností ( Bratislava, 25. október 2007)
-	Dodatok k Dohode medzi vládou Slovenskej republiky a vládou Spolkovej republiky
Nemecko o vzájomnej ochrane utajovaných skutočností ( Bratislava, 1 júla 2007).
    V roku 2008  Národný  bezpečnostný   úrad  predpokladá uzavretie medzinárodných zmlúv o vzájomnej ochrane utajovaných skutočností s Rakúskom, Španielskom, Litvou, Holandskom a s Českou republikou sa predpokladá rokovanie o  zmene dohody o vzájomnej ochrane utajovaných skutočností. Zároveň sa budú pripravovať rokovania s USA, Macedónskom, Chorvátskom, Bosnou a Hercegovinou, Belgickom a Luxemburskom.
     Národný  bezpečnostný   úrad  neeviduje žiadne konkrétne porušenie zmlúv zmluvnými partnermi.

B.2.     Úrad priemyselného vlastníctva

V gescii Úradu priemyselného vlastníctva SR sú medzinárodné zmluvy v oblasti priemyselného vlastníctva /vynálezy, priemyselné vzory, úžitkové vzory, topografie polovodičových výrobkov, ochranné známky a označenia pôvodu výrobkov/.
	V roku 2007 úrad neuzavrel žiadnu medzinárodnú zmluvu a v roku 2008 nepredpokladá uzavretie medzinárodnej zmluvy alebo prístup SR k medzinárodnému dohovoru. 
	Plnenie vyplývajúce z medzinárodných zmlúv úrad hodnotí ako bezproblémové.

B.3.     Úrad jadrového dozoru 
V gescii Úradu jadrového dozoru sú medzinárodné zmluvy v oblasti nešírenia jadrových zbraní, jadrovej bezpečnosti a mierového využívania jadrovej energie.
Plnenie medzinárodných zmlúv je bezproblémové a jednoznačne prispieva k budovaniu pozitívneho medzinárodného postavenia Slovenskej republiky v oblasti mierového využívania jadrovej energie. V roku 2007 úrad neuzavrel žiadnu medzinárodnú zmluvu a ani v roku 2008 neplánuje uzatvorenie novej medzinárodnej zmluvy. 
Úrad jadrového dozoru dáva do pozornosti problematiku nadobudnutia platnosti  Zmluvy o úplnom  zákaze jadrových skúšok. Ani po 11 rokoch od otvorenia na podpis  zmluva nenadobudla platnosť. Zmluva tvorí významný prvok mierového využívania jadrovej energie vo svete a je potrebné, aby Slovenská republika naďalej aktívne podporovala nadobudnutie jej platnosti.  
 
B.4. 	Úrad pre normalizáciu, metrológiu a skúšobníctvo SR

 Úrad pre normalizáciu, metrológiu a skúšobníctvo SR uzaviera výlučne medzinárodné dohody o spolupráci a uznávaní výsledkov skúšok, ktoré sa vzťahujú iba na priemyselné výrobky. V  roku 2007 nebolo uzavretá  žiadna nová medzinárodná zmluva. 
	V roku 2008 úrad predpokladá podpísanie Dohody o spolupráci s Moldavskom a vzhľadom na neaktuálnosť prehodnotí niektoré zatiaľ platné bilaterálne zmluvy – najmä krajiny Tadžikistan, Uzbekistan a Kirgizská republika. Na základe dlhodobej stratégie by sa úrad ďalej chcel orientovať na východné trhy. 

B.5.	 Správa štátnych hmotných rezerv 

Zahraničnopolitickou prioritou Slovenskej republiky je vytvoriť a udržiavať núdzové zásoby ropy a ropných výrobkov v súlade s predpismi Európskej únie. Správa štátnych hmotných rezerv je gestorom Dohody medzi vládou Slovenskej republiky a vládou Českej republiky o skladovaní núdzových zásob ropy a ropných výrobkov Slovenskej republiky na území Českej republiky (podpísaná v roku 2006 a nadobudla platnosť 3. mája 2007), uzavretím ktorej sa vytvoril právny rámec pre možnosť skladovania núdzových zásob ropy a ropných výrobkov Slovenskej republiky na území Českej republiky. 
V prípade, že by v ďalšom období vyplynula potreba uzatvorenia takejto dohody aj s iným štátom ako je Česká republika, prioritou pri uzatváraní takéhoto vzťahu bude ekonomická efektívnosť a podmienky pre uskladnenie núdzových zásob ropy a ropných výrobkov Slovenskej republiky na území štátov, ktoré sú členmi Európskej únie a bude zabezpečená promptná dostupnosť čerpania týchto zásob z geografického hľadiska                                       a dopravného prepojenia.
Správa štátnych hmotných rezerv v roku 2007 neuzavrela žiadnu medzinárodnú zmluvu.

 III.  	Záver
 
Účelom tohto materiálu je predovšetkým podať komplexnú informáciu o stave plnenia medzinárodných zmlúv. V informácii sú uvedené aj prípady, kde sa pri vykonávaní medzinárodných zmlúv vyskytujú určité problémy. Gestori jednotlivých zmluvných dokumentov ich postupne riešia, resp. pripravujú ich riešenie v spolupráci s druhou zmluvnou stranou, a to všetko na rezortnej úrovni. Nie je preto potrebné na úrovni vlády SR prijímať osobitné opatrenia. Odporúča sa postupovať spôsobom, ktorý uvádzajú gestori uvedených medzinárodných zmlúv. 

Ako je z celého materiálu zrejmé, v roku 2007 pokračovalo zosúlaďovanie zmluvnej základne Slovenskej republiky s právom ES/EÚ. Jednotlivé rezorty posúdili kompatibilitu platných zmluvných dokumentov  s právom ES/EÚ a v prípadoch, kde ustanovenia zmluvy nezodpovedali právu ES/EÚ, bol zmluvným partnerom daný návrh na renegociáciu, resp. návrh na ukončenie platnosti zmluvy dohodou. V prípadoch, kde druhá zmluvná strana nesúhlasila s ukončením platnosti dohodou alebo na návrh nereagovala, sú zmluvy v súlade s ich záverečnými ustanoveniami a medzinárodným právom postupne vypovedúvané jednostranne. 

	V kontexte vyššie uvedeného možno konštatovať, že zmluvná základňa Slovenskej republiky je stabilizovaná a  bude sa ďalej vyvíjať v súlade s medzinárodnými záväzkami prijatými Slovenskou republikou na regionálnej a univerzálnej úrovni.